MT Il-Ġurnal Uffiċjali tal-Unjoni Ewropea C 183/6

Sommarju ta' Deċiżjoni tal-Kummissjoni

tat-3 ta’ Ottubru 2007

dwar proċeduri skont l-Artikolu 81 tat-Trattat tal-KE u l-Artikolu 53 tal-Ftehim taż-ŻEE

(Każ COMP/D1/37860 – Morgan Stanley/Visa International u Visa Europe)

(notifikata bid-dokument numru C(2007) 4471)

(It-test bl-Ingliż biss huwa awtentiku)

(Test b’relevanza għaż-ŻEE)

2009/C 183/05

1. Fit-3 ta' Ottubru 2007, il-Kummissjoni adottat deċiżjoni li tirrigwarda proċedura taħt l-Artikolu 81 tat-Trattat tal-KE u l-Artikolu 53 tal-Ftehim taż-ŻEE. F'konformità mad-dispożizzjonijiet tal-Artikolu 30 tar-Regolament (KE) Nru. 1/2003 (1), il-Kummissjoni b'dan qed tippubblika l-ismijiet tal-partijiet u l-kuntest ewlieni tad-deċiżjoni, inklużi kwalunkwe penali imposti, wara li kkunsidrat l-interess leġittimu tal-intrapriżi fil-ħarsien tal-interessi kummerċjali tagħhom. Verżjoni mhux kunfidenzjali tad-deċiżjoni tinstab fuq is-sit elettroniku tad-Direttorat Ġenerali għall-Kompetizzjoni fl-indirizz li ġej: http://europa.eu.int/comm/competition/antitrust/cases/index/

I. INTRODUZZJONI

2. Id-Deċiżjoni imponiet multa fuq Visa International Service Association u Visa Europe Limited talli kisru l-Artikolu 81 tat-Trattat u l-Artikolu 53 tal-Ftehim taż-ŻEE. Mit-22 ta’ Marzu 2000 sal-21 ta’ Marzu 2006, il-kumpaniji msemmija ma ħallewx lil Morgan Stanley Bank International Limited (2) biex jipprovdi servizzi marbuta mal-aċċettazzjoni tal-karti ta’ kreditu lin-negozjanti fir-Renju Unit billi rrifjutaw li jdaħħlu lil Morgan Stanley bħala membru ta' Visa Europe.

II. DESKRIZZJONI TAL-KAŻ

1. Il-proċeduri

3. Id-Deċiżjoni toħroġ minn ilment sottomess b’mod konġunt minn Morgan Stanley USA u Morgan Stanley Bank lill-Kummissjoni (minn hawn ‘il quddiem “Morgan Stanley”) li Morgan Stanley ġie rifjutat milli jissieħeb f’Visa Europe li ma ħallitux joħroġ karti tal-Visa u li jwettaq tranżazzjonijiet tal-Visa u l-MasterCard.

4. Morgan Stanely wassal l-ilment tiegħu wkoll quddiem il-Qorti Għolja għall-Ġustizzja tal-Ingilterra u Wales fit-28 ta’ Settembru tal-2000. It-talba tiegħu quddiem il-Qorti Għolja għall-Ġustizzja tal-Ingilterra u Wales hija simili għall-ilment tiegħu sottomess lill-Kummissjoni, ħlief għal fatt li talab ukoll għad-danni. Fit-2 ta’ Mejju 2001, wara l-applikazzjoni ta’ Visa, il-Qorti Għolja tal-Ġustizzja tal-Ingilterra u ta’ Wales ordnat twaqqif ta’ proċeduri sabiex tistenna r-riżultat tal-investigazzjoni tal-Kummissjoni.

5. Dikjarazzjoni ta’ Oġġezzjonijiet intbagħtet lil Visa International u Visa Europe (minn issa ’l quddiem imsejħa “Visa”) fit-2 ta' Awwissu 2004. Fil-5 ta’ April 2005 Visa rrinunzjat għad-dritt tagħha għas-smigħ.

6. Fil-laqgħa tiegħu tas-17 ta’ Settembru 2007, il-Kumitat Konsultattiv qabel mat-termini tad-deċiżjoni abbozzata.

2. Il-fatti

7. Fl-Istati Uniti tal-Amerka, Morgan Stanley USA topera n-netwerk tal-cards Discover li ma toperax fl-UE/ŻEE. Fl-1999, hi nkorporat bank fir-Renju Unit - Morgan Stanley Bank – li hu responsabbli għal attivitajiet tal-karti ta’ kreditu fl-UE. Sakemm il-Morgan Stanley Bank daħal bħala membru tal-Visa f’Settembru 2006, l-operazzjonijiet tal-karta tal-Morgan Stanley Bank kienu limitati għall-ħruġ ta’ karti MasterCard fir-Renju Unit (il-Morgan Stanley Bank ma jidħolx f’arranġamenti ma’ negozjanti għall-aċċettazzjoni tal-MasterCard).

8. Visa International topera n-netwerk tal-karti tal-Visa u nkorporat il-Visa Europe fl-2004. Visa Europe għandha l-awtorità li tirregola kwistjonijiet fi ħdan iż-ŻEE, b’mod partikolari sabiex tiddeċiedi jekk taċċettax jew tirrifjutax kwalunkwe applikazzjoni għal sħubija tal-Visa fiż-ŻEE.

9. Il-liġi lokali tal-Visa International u r-Regolamenti tal-Isħubija tal-Visa Europe fihom l-istess regola (“ir-Regola”) li skont din applikanti li huma meqjusa li huma kompetituri tal-korporazzjoni ma jistgħux jiġu aċċettati bħala membri tal-iskema.

10. F’Marzu 2000, Morgan Stanley talab għal sħubija fil-Visa Europe. Fl-2002, Morgan Stanley ipprepara pjan strateġiku biex jidħol fis-suq Ewropew tal-arranġamenti (dwar l-aċċettazzjoni tal-karti tal-ħlas) man-negozjanti. Fl-2005 kellu pjan ta’ implimentazzjoni għal din l-istrateġija fir-Renju Unit, li ddikjara li hu lest li jnedih hekk kif jissieħeb fil-Visa.

11. Fil-21 ta’ Settembru 2006 Morgan Stanley u Visa kkonkludew ftehim ta’ sistemazzjoni. Fit-22 ta’ Settembru 2006 (i) Visa tat lil Morgan Stanley Bank sħubija mingħajr kundizzjonijiet f’Visa Europe u (ii) Morgan Stanley irtira l-ilment li ġie ppreżentat lill-Kummissjoni.

III. VALUTAZZJONI LEGALI

12. Il-Visa u l-membri rispettivi tagħha, sew jekk istituzzjonijiet ta’ kreditu jew entitajiet li jappartjenu għall-istituzzjonijiet ta’ kreditu, jieħdu sehem f’attività ekonomika u, għalhekk, huma intrapriżi skont it-tifsira tal-Artikolu 81(1) tat-Trattat tal-KE/Artikolu 53(1) tal-Ftehim ŻEE. Għalhekk, ir-regoli u regolamenti li jfasslu l-qafas għal funzjonament tas-sistema tal-Visa adottata mill-Bord tad-Diretturi tal-Visa International jew Visa Europe, u d-deċiżjoni li tapplika dawk ir-regoli għal intrapriża, jistgħu jitqiesu jew bħala deċiżjonijiet ta’ assoċjazzjoni ta’ intrapriżi, jew bħala ftehim bejn intrapriżi.

13. Id-Deċiżjoni tistablixxi li l-applikazzjoni tar-Regola għal Morgan Stanley illimitat il-kompetizzjoni skont it-tifsira tal-Artikolu 81(1) tat-Trattat KE peress li: — ir-Regola kif applikata għal Morgan Stanley ma ppermettietx lil Morgan Stanley biex jidħol fis-suq tar-Renju Unit tal-arranġamenti dwar il-karti tad-debitu/kreditu; — din l-imġiba tal-Visa kellha effetti potenzjalment anti kompetittivi f’dak is-suq; — Il-kondotta tal-Visa taqà fl-ambitu tal-Artikolu 81(1) tat-Trattat u l-Artikolu 53(1) tal-Ftehim taż-ŻEE.

14. Minħabba l-fatt li n-negozjanti jitolbu sabiex il-kuntratti għall-aċċettazzjoni tal-card konklużi mal-bank tagħhom jiġu offruti lilhom bħala pakkett għall-aċċettazzjoni kemm tal-Visa kif ukoll tal-MasterCard, ir-rifjut tal-Visa sabiex taċċetta lil Morgan Stanley bħala membru mhux biss ma ppermettiex lil Morgan Stanley li jipprovdi servizzi lin-negozjanti dwar tranżazzjonijiet tal-Visa (li jirrapreżentaw 60 % tas-suq), imma wkoll fir-rigward ta’ tranżazzjonijiet oħra fejn jintużaw karti ta’ pagament. Is-suq huwa diġà kkonċentrat ħafna u qed isir aktar ikkonċentrat.

15. Filwaqt li hemm spazju għal aktar kompetizzjoni, minn fost iċ-ċirku kemxejn dejjaq ta' banek identifikati mill-Visa bħala partiċipanti potenzjali, il-Kummissjoni għandha evidenza li l-ebda bank ħlief Morgan Stanley ma kien se jaħseb sabiex jidħol fis-suq tal-arranġamenti dwar il-karti tal-ħlas fir-Renju Unit. Morgan Stanley dejjem ried jidħol fis-suq Ewropew tal-arranġamenti dwar il-karti tal-ħlas u għandu l-kwalifiki kollha biex jopera f’dan il-qasam b’mod effiċjenti. B’kuntrast, żewġ banek oħra biss għandhom esperjenza tal-arranġamenti dwar il-karti tal-ħlas u dawn il-banek mhumiex qegħdin jikkonsidraw li jidħlu fis-suq tal-arranġamenti dwar il-karti tal-ħlas fir-Renju Unit. Għaldaqstant, id-dħul ta’ Morgan Stanley fis-suq tal-arranġamenti dwar il-karti tal-ħlas tar-Renju Unit jista' jkun raġonevolment mistenni li jikkontribwixxi aktar kompetizzjoni effċjenti fir-Renju Unit u jkollu effett pożittiv fuq il-prezzijiet u fuq il-kwalità tas-servizzi marbuta mal-aċċettazzjoni tal-karti tal-ħlas.

16. Ma hemm l-ebda possibilità realistika li Discover, in-netwerk tal-cards ta’ Morgan Stanley fl-Istati Uniti tal-Amerka, se tespandi u tidħol fiż-ŻEE minħabba, inter alia (i) hemm ostakoli għoljin ħafna sabiex wieħed jidħol fis-swieq tan-netwerk tal-cards taż-ŻEE; (ii) Id-Discover ġie mniedi fl-Istati Uniti tal-Amerka bil-kooperazzjoni tal-akbar bejjiegħ bl-imnut tal-Istati Uniti tal-Amerka (Sears), iżda Morgan Stanley ma għandux ekwivalenti għal Sears sabiex iniedi d-Discover fl-Ewropa; u (ii) Discover hija sistema ta’ karta propretarja li primarjament topera fl-Istati Uniti tal-Amerka b’sehem mis-suq relativament żgħir b’aċċetazzjoni internazzjonali limitata tal-cards.

17. L-applikazzjoni tar-Regola lil Morgan Stanley mhux se taqa’ taħt Artikolu 81(1) KE/Artikolu 53(1) ŻEE jekk hi relatata direttament u meħtieġa (proporzjonata u mhux diskriminatorja) għal funzjonament propju tan-netwerk bejn erba’ partijiet tal-karti tal-ħlas tal-Visa. Skont Visa dan se jkun il-każ peress li n-netwerk tagħha tal-cards se jkun mhedded jekk Morgan Stanley ma jitwaqqafx milli jieħu jieħu rikba minn fuq l-informazzjoni allegatament kunfidenzjali għall-benefiċċju tal-Morgan Stanley’s Discover network.

18. Mandankollu r-riskju ta’ rikba minn fuq dahar ħaddieħor hu dubjuż ħafna peress li: (i) l-proprjetarji jew dawk li għandhom l-ishma ta’ netwerks oħra ta’ ħlasijiet ġew aċċettati bħala imsieħba fil-Visa; u (ii) informazzjoni, li Visa tiddikjara li ma tistax tingħata lil Morgan Stanley minħabba l-allegat riskju ta’ rikba minn fuq darha, se tkun fi kwalunkwe każ disponibbli għal Morgan Stanley jekk dan ikun qed jakkwista permezz ta’ arranġament ta’ kopertura (fronting) (li għalih Visa tiddikjarja li m’għandhiex oġġezzjoni), jew tkun speċifika għar-Reġjun Visa Europe u għalhekk mhux relevanti għal Discover fl-Istati Uniti tal-Amerka, jew din l-informazzjoni saret standard fl-industrija; (iii) Morgan Stanley mhux kompetitur ta' Visa, jiġifieri ma hemm l-ebda possibilità realistika li Discover tespandi fiż-ŻEE.

19. Barra minn hekk, l-applikazzjoni tar-Regola għal Morgan Stanley ma kinitx neċessarja minħabba li (i) miżuri anqas restrittivi jistgħu jintużaw bħala salvagwardja għat-tħassib ta’ Visa, bħal ftehimiet ta’ kunfidenzjalità; u (ii) is-sħubija seħħet fit-22 ta’ Settembru 2006 mingħajr l-ebda spjegazzjoni dwar għaliex inbidel it-tħassib li Visa kellha u użat tul il-proċedimenti sabiex tiġġustifika r-rifjut tagħha sabiex iddaħħal lil Morgan Stanley bħala membru ta’ Visa Europe.

20. Morgan Stanley ma tħalliex jipprovdi servizzi marbuta mal-aċċettazzjoni tal-karti ta’ debitu/kreditu lin-negozjanti fir-Renju Unit u Visa għalhekk kisret l-Artikolu 81(1) KE/l-Artikolu 53(1) ŻEE.

21. L-ewwel tliet kondizzjonijiet għall-eċċezzjoni legali tal-Artikolu 81(3) KE/Artikolu 53(3) ŻEE ma humiex sodisfatti inter alia minħabba li l-applikazzjoni tar-regola għal Morgan Stanley ma kinitx meħtieġa sabiex tipprevjeni allegazzjonijiet ta’ rikba minn fuq dahar ħaddieħor.

IV. MULTI

22. Għalkemm il-ksur dam sejjer sitt snin u sitt xhur (mit-22 ta’ Marzu 2000, meta Visa informat bil-fomm lil Morgan Stanley li ma kienx eliġibbli għal sħubija fil-Visa u li rrifjutat li tfornih b'formola tal-applikazzjoni, sat-22 ta' Settembru 2006, bid-dħul ta' Morgan Stanley bħala membru ta' Visa Europe), għall-iskop tal-kalkolu tal-ammont tal-multa, il-perjodu li se jittieħhed in konsiderazzjoni huwa dak ta’ bejn it-2 ta’ Awwissu 2004 – data tad-Dikjarazzjoni tal-Oġġezzjonijiet – u t-22 ta’ Settembru 2006 (3).

23. Minħabba l-impatt tiegħu fuq is-suq u d-daqs tas-suq ġeografiku relevanti, il-ksur hu meqjus bħala serju.

24. Fil-każ preżenti ma hemm l-ebda ċirkostanza aggravanti jew mitiganti.

25. Meta jiġu meqjusa l-konsiderazzjonijiet aktar 'l fuq, l-ammont bażiku tal-multa li għandha tiġi mposta f'dan il-każ għandha tkun ta' EUR 10 200 000.

V. DEĊIŻJONI

26. Visa International Service Association u Visa Europe Limited kisru – tal-ewwel waqt il-perjodu mit-22 ta’ Marzu 2000 sat-22 ta’ Settembru 2006, u tal-aħħar mit-twaqqif tagħha fl-1 ta’ Lulju 2004 sat-22 ta’ Settembru 2006 – l-Artikolu 81 tat-Trattat u l-Artikolu 53 tal-Ftehim taż-ŻEE billi jeskludu lill-Morgan Stanley Bank International Limited (li qabel kien magħruf bħala Morgan Stanley Dean Witter Bank Limited) minn sħubija fil-Visa Europe.

27. Għal ksur msemmi aktar ’il fuq multa ta’ EUR 10 200 000 ġiet imposta fuq Visa International Service Association u Visa Europe Limited, li għaliha huma responsabbli in solidum.

(1) ĠU L 1, 1-4.1. 2003, p. 1. Regolament kif emendat bir-Regolament (KE) Nru 411/2004 (ĠU L 68, s-6.3.2004, p. 1).

(2) Id-Deċiżjoni hi dwar il-perjodu bejn April tal-2000 (id-data meta l-ilment kien magħmul) u Settembru tal-2006 (ix-xahar li fih Morgan Stanley Bank International Limited daħħlet fil-Visa network). Fl-1 ta’ Ġunju tal-2007, Morgan Stanley ħabbar l-ispin-off tad-diviżjoni tan-negozju għal kreditu u pagamenti, Discover Financial Services. L-assi tan-negozju tal-karti tal-kreditu fil-Morgan Stanley Bank International Limited ġew trasferiti lil Goldfish Bank Limited, kumpanija inkorporata ġdida, fl-1 ta’ Ġunju 2007. Morgan Stanley Card Services Limited biddlet isimha għal Goldfish Card Services Limited u saret sussidjarja unikament propjetà ta’ Goldfish Bank Limited fil-bidu ta’ Ġunju 2007. Iż-żewġ entitajiet ttieħdu minn Morgan Stanley fit-30 ta’ Ġunju 2007. Minn dak iż-żmien l-operazzjonijiet tal-karta tal-kreditu ta’ Goldfish bank Limited nbiegħu lil Barclays Bank plc u Discover Financial Services akkwistat Diners Club International.

(3) Ir-Regola ġiet notifikata u koperta b’immunità mill-multi sal-1 ta’ Mejju 2004.